《降旨免济宁鱼台等五州县积欠诗以纪事》
清代·弘历

齐南五州县，去岁秋霖伤。荆山不能泄，率因河为殃。

春巡始知然，督课疏浚忙。兹来问涸土，一半才播秧。

其馀尚沮洳，安可冀秋粮。无收则赋艰，灾黎焉能偿。

亟应筹抚恤，讵可言出疆。加脤至夏五，更无施惠方。

廉知负逋赋，其数十万强。概与豁徵输，闾阎俾乐康。

群赤庶少苏，努力西成望。